Weermag onderskep gesteelde voertuie by grensArgieffoto Lede van die Suid-Afrikaanse Nasionale Weermag (SANW) op patrollie in Mosambiek naby die grens het vier gesteelde voertuie ter waarde van meer as R2 miljoen onderskep. Brig.genl. Mafi Mgobozi, woordvoerder van die SANW, het gesê soldate was vroeg Vrydagoggend besig met gewone patrolliewerk sowat 40 km suid van die Lebombogrens in Mpumalanga toe hulle die klank hoor van voertuie wat na hulle op pad is. “Hulle het vier voertuie in ŉ konvooi na hulle aangery sien kom. ŉ Lid van die SANW het die voertuie probeer voorkeer, maar die bestuurder het bo-oor hom probeer ry. Hy het vier skote die lug in geskiet in ŉ poging om die bestuurder te stop. Een van die ander het toe die eerste voertuig probeer verbysteek en nog twee skote is afgevuur,” het Mgobozi gesê. Danksy flink spanwerk is die twee Toyota Hilux-bakkies, ŉ Ford Ranger-bakkie en die Nissan-vragmotor onderskep. Die bestuurders van die voertuie is nie in hegtenis geneem nie. Almal het volgens Mgobozi die sleutels net daar in die motors gelos en soos blits weggehardloop. “Die polisie se ondersoek het aangedui dat die bakkies in Noordwes en Limpopo gesteel is en die Nissan-vragmotor in Gauteng. Die voertuie is aan die polisie oorhandig vir nadere ondersoek.